D. Lipšic, podpredseda vlády a minister spravodlivosti SR: (2004-05-25):
K jednotlivým súdom, aj keď, samozrejme, že neboli zdôvodnené, prečo by mali ďalšie existovať. Pani poslankyňa Zmajkovičová povedala a zrejme mala nesprávnu informáciu, že pôvodný návrh počítal so štyrmi krajskými súdmi. Priznám sa, to som počul prvýkrát. Asi ste, pani poslankyňa nesledovali celkom vývoj diskusie, pretože prvý návrh ministerstva bol šesť krajských súdov. Pani poslankyňa, nebudeme o pravde diskutovať. Naozaj, bolo šesť krajských súdov a dám vám k dispozícii dokumenty ministerstva spravodlivosti z roku 2002 a zrušenie 13 okresných súdov. Pani poslankyňa Zmajkovičová, vy ste v druhom čítaní navrhli ponechať Okresné súdy Malacky a Piešťany. Ešte predtým, ako sa navrhovali mnohé ďalšie súdy, súdy, ktoré nespĺňajú kritérium nápadu, lebo sú jedni z najmenších. Som prekvapený, že vy beriete odvahu hovoriť o princípoch. Ešte predsa len k návrhu zákona ako celku. Možno, že si niektorí kolegovia v snemovni nevšimli, že návrh obsahuje aj druhý článok. O ňom sa toľko nehovorí, nehovoria o ňom ani miestne politické elity, zrejme ani predsedovia súdov, ani okresní prokurátori, ani primátori, ani prednostovia. Ale ten druhý článok je kľúčový! Je to malý článok a zrejme sa dá pri čítaní ľahko prehliadnuť. Je to novela Občianskeho súdneho poriadku, ktorá posúva vecnú príslušnosť na okresné súdy. Pretože optimalizácia nie je len o znižovaní počtu súdov a prokuratúr, ale je aj o vytvorení klasickej trojstupňovej sústavy, po ktorej odborná verejnosť dlhé roky volá. Ale nie je možné vytvoriť klasickú trojstupňovú sústavu bez toho, aby sme mali väčšie celky na úrovni okresných súdov. Pani poslankyňa Laššáková navrhla ponechať Okresný súd Revúca. Pani poslankyňa, na Okresnom súde v Revúcej, žiaľ, to musím povedať, sa veľmi málo vybavuje agenda poručenecká, agenda rodinného práva. Sú tam traja sudcovia, nie je tam špecialista na rodinné právo. Agenda, ktorá by mala byť prioritná, sa nevybavuje. Tým trpia obyvatelia, tým trpia matky, ktoré žiadajú o zvýšenie výživného. V okrese Revúca, pani poslankyňa. Ak ideme robiť z ľudského utrpenia predmet politického zápasu, je mi to veľmi ľúto. Pán poslanec Ivanko navrhol spresnenie u Okresného súdu Košice. Samozrejme, s tým súhlasíme, je to nevyhnutné. V Košiciach sú dva okresné súdy, Košice I a Košice II. K pánovi poslancovi Bérešovi a k pánovi poslancovi Miklušičákovi sa vyjadrím spoločne, pretože bol podaný návrh ešte v pôvodnom druhom čítaní, kde bol návrh na zmenu sídla, pretože obidvaja páni poslanci súhlasili s tým, že áno, je potrebné urobiť väčšie celky, väčšie súdy. Aj na Orave, aj na Záhorí. Dnes ste z tejto prezumpcie, páni poslanci, upustili a navrhujete nie zmenu sídla a vznik väčšieho celku, ale práve naopak, ponechanie dvoch malých súdov, a to mi je tiež úprimne ľúto. K Okresnému súdu Námestovo, o ktorom hovoril pán poslanec Miklušičák. Tým že v Dolnom Kubíne sú štyria sudcovia a v Námestovo tiež a v Dolnom Kubíne je nápad 2 800 vecí a v Námestove 1 350, niet divu, že Námestovo koná rýchlejšie. Je to celkom samozrejmé, ale je to najmä preto, že Námestovo vzniklo ako súd a tým pádom odčerpalo viacerých sudcov z Dolného Kubína, ktorý je dnes v personálne veľmi zlej situácii. Ale keď som hovoril o kvalite justície, myslel som to vážne. Prednedávnom prebehla informácia, že generálna prokuratúra podala mimoriadny opravný prostriedok voči rozhodnutiu jedného zo súdov, ktorý vymeral trest mimo trestnej sadzby. Bol to Okresný súd v Námestove. Nie preto, že tam sú horší sudcovia, alebo horší ľudia žijú na Hornej Orave, vôbec nie preto. Ale jednoducho preto, že so štyrmi sudcami nie je možná špecializácia, ktorá je taká nevyhnutná pre kvalitné súdne rozhodovanie. Včera som dostal článok z jedného českého časopisu, je tu nemecký sudca, ktorý dlhé roky pôsobil v Českej republike, prízvukuje: špecializácia v justícii je nevyhnutná. Nemôžeme mať špecializovaných sudcov, kým budeme mať malé okresné súdy! Nebudeme mať kvalitnú justíciu, kým budeme mať malé okresné súdy. A preto si vás, dovoľujem požiadať, najmä pánov poslanca Miklušičáka a Béreša, aby v záujme všetkých občanov Slovenska, ktorí majú nárok na kvalitnú justíciu, aby dali prednosť kvalitnej justícii pred partikulárnym záujmom konkrétneho regiónu. O to si vás dovoľujem požiadať. Nie je to ľahká prosba! Snažili ste sa v úvodnom druhom čítaní urobiť zmenu sídla, nevyšlo to. Ja by som vás teraz chcel veľmi poprosiť, požiadať, aby ste v záujme všetkých občanov Slovenska, ktorí majú nárok na rýchlu a kvalitnú justíciu, návrh zákona podporili. Je to dôležité aj preto, aby sme mohli na ďalšie reformné kroky nadviazať. Myslím, že tým urobíte službu nielen občanom svojho mesta a svojho regiónu, ale občanom štátu, ktorých reprezentujete v Národnej rade. Ďakujem, pán podpredseda.